NEX ดีดแรง 4% รับ Q3 พลิกกำไร โบรกแนะซื้อเป้า 24 บ. ชี้ Q4 โตต่อ
NEX เด้งแรง 4% ราคาแตะ 19 บ. รับไตรมาส 3/65 พลิกกำไรกว่า 7 ลบ. โบรกแนะ “ซื้อ” เป้า 24 บ. ชี้ไตรมาส 4/65 โตต่อ
NEX เด้งแรง 4% รับไตรมาส 3/65 พลิกกำไรกว่า 7 ลบ. โบรกแนะ “ซื้อ” เป้า 24 บ. ชี้ไตรมาส 4/65 โตต่อ
15 พ.ย. 2565

ผู้สื่อข่าวรายงานว่า วันนี้ (15 พ.ย.65) ราคาหุ้น บริษัท เน็กซ์ พอยท์ จำกัด (มหาชน) หรือ NEX ล่าสุด ณ เวลา 11:47 น. อยู่ที่ระดับ 19 บาท บวก 0.80 บาท หรือ 4.40% สูงสุดที่ระดับ 19.20 บาท ต่ำสุดที่ระดับ 18.40 บาท ด้วยมูลค่าซื้อขาย 210.84 ล้านบาท

ทั้งนี้ราคาหุ้น NEX ปรับตัวขึ้น หลังรายงานผลการดำเนินงานงวดไตรมาส 3/65 พลิกมีกำไร 7.95 ล้านบาท จากงวดเดียวกันของปีก่อนขาดทุน 19.58 ล้านบาท เป็นผลมาจากรายได้รวม 1,378.97 ล้านบาท เพิ่มขึ้นจากงวดเดียวกันของปีก่อน 112.04 ล้านบาท
ด้านบล.บัวหลวง ระบุในบทวิเคราะห์ แนะนำ “ซื้อ” หุ้น NEX ราคาเป้าหมายปี 66 ที่ 24 บาท มองว่าไตรมาส 4/65 จะเป็นไตรมาสที่เป็นจุดเปลี่ยนของ NEX เนื่องจากโรงงานจะเปิดทำการเต็มไตรมาส คาดกำไรหลักไตรมาส 4/65 อยู่ที่ 455 ล้านบาท พลิกกลับจากขาดทุนหลักที่ 10 ล้านบาทในไตรมาส 4/64 และเพิ่มขึ้นอย่างมากจากกำไร 8 ล้านบาทในไตรมาส 3/65 โดยโรงงานจะดำเนินการตลอดทั้งไตรมาส ซึ่งจะส่งผลให้รายได้และกำไรเพิ่มขึ้นอย่างมาก ทั้งนี้ยังคงประมาณการกำไรหลักปี 65 ที่ 341 ล้านบาทดังเดิม พลิกกลับจากรายงานขาดทุนหลัก 97 ล้านบาทในปี 64